b'\n_START_ARTICLE_\nOndol\n_START_PARAGRAPH_\nOndol (hangul \xec\x98\xa8\xeb\x8f\x8c, hand\xc5\xbea \xe6\xba\xab\xe5\xa0\x97 [on.dol]) ali gudeul (hangul \xea\xb5\xac\xeb\x93\xa4 [ku.d\xc9\xafl]) je tradicionalni korejski sistem talnega ogrevanja, ki izkori\xc5\xa1\xc4\x8da toploto dimnih plinov za ogrevanje spodnje strani debelih zidanih tal prostora. Beseda ondol v sodobni rabi se nana\xc5\xa1a na katerokoli vrsto talnega ogrevanja ali na hotel ali spalnico v korejskem slogu (v nasprotju z zahodnim slogom)._NEWLINE_Glavne komponente tradicionalnega ondola so agungi (kuri\xc5\xa1\xc4\x8de ali pe\xc4\x8d), dostopen iz sosednjega prostora, obi\xc4\x8dajno kuhinje ali gospodarjeve spalnice, dvignjena zidana tla, pod katerimi so kanali za pretok dimnih plinov, in prostostoje\xc4\x8d zidan dimnik za zadnjim zidom zgradbe. Ogrevana tla podpirajo kamniti stebri\xc4\x8dki in pregrade za usmerjanje in porazdeljevanje dimnih plinov. Tla v bivalnem prostoru so pokrita s kamnitimi plo\xc5\xa1\xc4\x8dami, glino in neprepustno plastjo, na primer naoljenega papirja.\n_START_SECTION_\nIzvor\n_START_PARAGRAPH_\nRabo ondola so odkrili na neolitskih arheolo\xc5\xa1kih najdi\xc5\xa1\xc4\x8dih v severnokorejskih pokrajinah Sonbong in Severni Hamgjan. Najdi\xc5\xa1\xc4\x8da so stara okoli 7000 let. _NEWLINE_Zgodnji ondoli so se za\xc4\x8deli kot gudeuli, ki so omogo\xc4\x8dali kuhanje in ogrevanje kuhinje. Ko se je v pe\xc4\x8di zakuril ogenj, se je plamen \xc5\xa1iril vodoravno, ker je bila odprtina za izstop dima na isti vi\xc5\xa1ini kot kuri\xc5\xa1\xc4\x8de. Tak\xc5\xa1na konstrukcija je prepre\xc4\x8dila, da bi se dim dvigal  navzgor, s \xc4\x8dimer se je pove\xc4\x8dal izkoristek toplote. Kasneje so dimne pline napeljali pod tla sosednjih prostorov.\n_START_SECTION_\nEtimologija\n_START_PARAGRAPH_\nIzraz gudeul je izvirna korejska beseda. Po mnenju korejskega zgodovinarja Son Jintaa (1900-pogre\xc5\xa1an v korejski vojni 1950-1953) beseda gudeul izhaja iz korejskega izraza guun-dol ki pomeni vro\xc4\x8d kamen. Izgovarjava se je spremenila v gudol ali gudul in nazaj v gudeul._NEWLINE_Izraz ondol je sino-korejski. Pojavil se je proti koncu 19. stoletja. Med alernativna imena spadajo janggaeng (hangul \xec\x9e\xa5\xea\xb0\xb1, hand\xc5\xbea \xe9\x95\xb7\xe5\x9d\x91), hwagaeng (hangul \xed\x99\x94\xea\xb0\xb1, hand\xc5\xbea \xe7\x81\xab\xe5\x9d\x91), nandol (hangul \xeb\x82\x9c\xeb\x8f\x8c, hand\xc5\xbea \xe6\x9a\x96\xe7\xaa\x81) in yeondol (hangul \xec\x97\xb0\xeb\x8f\x8c, hand\xc5\xbea \xe7\x83\x9f\xe7\xaa\x81).\n_START_SECTION_\nRaba\n_START_PARAGRAPH_\nOndol se je vse do 1960. let uporabljal v ve\xc4\x8dini korejskih domov za ogrevanje dnevnih sob, jedilnic, spalnic in drugih prostorov. Korejci obi\xc4\x8dajno sedijo in spijo na tleh, jedo in delajo pa na nizkih mizicah in ne na visokih mizah in stolih kot pri nas. Pe\xc4\x8di so kurili predvsem z ri\xc5\xbeevo slamo, suhimi ostanki poljskih pridelkov, biomaso in vsemi vrstami lesa. Za pripravo jedi so uporabljali predvsem slamo in odpadke, za ogrevanje pa predvsem les. Pe\xc4\x8di so se kurile po potrebi ali enkrat do petkrat na dan, odvisno od potreb, vremena in letnega \xc4\x8dasa. _NEWLINE_Najtoplej\xc5\xa1i del ogrevanih tal je bil namenjen starej\xc5\xa1im in gostom. Pri kurjenju s premogom ali premogovimi briketi sta se pove\xc4\x8dala onesna\xc5\xbeevanje okolja in nevarnost zastrupitve z ogljikovim monoksidom zaradi nepopolnega zgorevanja. Sodobni korejski domovi se ogrevajo na bolj sodobne na\xc4\x8dine._NEWLINE_Sodobno talno ogrevanje temelji na enakih na\xc4\x8delih, smo da kot medij za prenos toplote slu\xc5\xbei voda, ki kro\xc5\xbei po ceveh.\n_START_SECTION_\nPrednosti in slabosti\n_START_PARAGRAPH_\nEna od prednosti ondola je dolgotrajno zadr\xc5\xbeevanje toplote. Ogenj se je tradicionalno zakuril pod ve\xc4\x8der pred spanjem, da so bili prostori celo no\xc4\x8d topli. Toplota se je \xc5\xa1irila enakomerno po celem prostoru. Najbolj topla so bila seveda tla pri vstopu dimnih plinov. _NEWLINE_Razlika med ondolom in sodobnim radiatorjem je v tem, da se toplota iz radiatorja \xc5\xa1iri proti stropu, toplota ondola pa greje tako tla kot sam prostor. Ondol ni zahteval nobenega posebnega vzdr\xc5\xbeevanja, kuril se je lahko z vsem, kar gori, v ogrevanem prostoru pa ni pu\xc5\xa1\xc4\x8dal nobene nesnage in pepela._NEWLINE_Glavni slabosti sistema sta bili dolgotrajno kurjenje, da so se tla segrela, in vzdr\xc5\xbeevanje enakomerne temperature v prostoru. Razpokana tla so omogo\xc4\x8dala uhajanje ogljikovega monoksida v prostor in pomenila nevarnost za zastrupitev z njim.\n_START_SECTION_\nDol\n_START_PARAGRAPH_\nDol je elektri\xc4\x8dno ogrevana kamnita postelja z enakimi zna\xc4\x8dilnostmi in vplivi na dobro po\xc4\x8dutje kot kammita tla. Pribljubljena je predvsem med Korejci v 40. in 50. letih starosti.'